Ďurica, Ondrej, poslanec NR SR (2021-06-25):
Ďakujem pekne za slovo, pán podpredseda. Možno pani Kozelová zareaguje na môj príspevok. Keďže sme tu v takej komornej atmosfére, milé kolegyne, vážení kolegovia, tak si dovolím začať trošku možno netradične. Chcel by som z tohto miesta pozdraviť nášho francúzskeho buldočka Huga, ktorý je miláčikom našej rodiny, a nedá sa na neho hnevať a všetci, ktorí máte podobných miláčikov v rodine, tak určite chápete, o čo nám predkladaním tohto návrhu zákona ide. Nehnevám sa naňho, ani keď si ľahne na gauč na miesto, kde bežne sedávam ja. A nehnevám sa na neho, ani keď urobí nejakú vylomeninu, pretože jednoducho psy a domáce miláčiky sú už raz také. Zároveň by som chcel dnes špeciálne pozdraviť a poďakovať fenke Daffy, ktorá pri ohlásenom, ohlásenej bombe v Národnej rade dnes čistila priestor a robila si svoju prácu. Možno práve takýto pes alebo takáto fenka, ako bola Daffy, je v týchto chvíľach v tomto momente niekde v osade, trpí, jednoducho volá o pomoc, ale jej hlas je nevypočutý. Z toho všetkého, čo tu zaznelo a z rôznych prípadov, ktoré boli aj medializované, ktoré sa objavili v médiách a vzbudzujú, samozrejme, šok a pohoršenie, treba povedať, že sa jedná o zločin. Tu sa skutočne jedná o zločin a štát je povinný tento zločin zastaviť, poukázať naň a urobiť všetko pre to, aby sa tieto veci jednoducho nediali. V tomto parlamente je počas tohto volebného obdobia určitá skladba ľudí, ktorým zrejme, pokiaľ teda ich vyjadrenia sú úprimné, záleží či už na životoch ľudí, právach ľudí, právach a životoch zvierat. Preto si dovolím vyjadriť nádej, že tento náš návrh bude podporený napriek tomu, že ho predkladajú členovia hnutia REPUBLIKA a verím, že týmto návrhom zákona sa veľmi pomôže aj zvieratám, ale aj policajtom, ktorí majú veľakrát zviazané ruky. Po tomto návrhu zákona volajú aktivisti, volajú ochranári zo Slobody zvierat. Nie je to náš výmysel, pretože sme sa dnes zobudili a chceme takýmto spôsobom sa odprezentovať. Je to jednoducho reakcia na stav, ktorý je, ktorý tu roky funguje, na ktorý možno nebola politická vôľa a odvaha. A tak ako som povedal, je povinnosťou štátu na tieto veci upriamiť svoju pozornosť a je povinnosťou štátu, pokiaľ si je vedomý a tie vedomosti tu sú, tie dôkazy sú úplne jasné, je povinnosťou štátu urobiť v tejto veci nápravu. Podporte tento zákon, pretože pes nie je voličom žiadnej politickej strany. Pes je živý tvor a opakujem, keď sa pozriete na všetky tie reportáže a zábery z týchto osád, tak musíte uznať, že je najvyšší čas v tejto veci jednoducho spraviť a zjednať nápravu. Zároveň si dovolím pripomenúť a vyzdvihnúť jednu myšlienku, ktorá tu bola povedaná, a to tá, že deti a mladiství, ktorí vyrastajú v takomto prostredí, sú denno-denne svedkami takéhoto konania. Sami sa ho zúčastňujú. Jednoducho, toto všetko má obrovský vplyv na formovanie ich charakteru, má to obrovský vplyv na správanie, na ich vývoj a ak by sme podporili tento zákon, ak by sme pomohli v tejto veci svojím rozhodnutím, svojím hlasovaním, tak si dovolím opäť s veľkou nádejou vysloviť názor, že pomôžeme ako psom, ktorí trpia, tak aj deťom, ktoré sú častokrát vystavené, vystavené takémuto správaniu aj nechtiac, pretože sú jednoducho svedkami tohto správania a považujú to za niečo normálne, za niečo, v čom vyrastajú. Chcem vás preto požiadať, milé kolegyne, vážení kolegovia, aby ste odhodili určitý politický pohľad alebo nejakú takú zábranu a v mene toho, čo som tu vymenoval, v mene zvierat a v mene detí, ktoré žijú v týchto osadách, aby ste jednoducho podporili tento zákon. Ďakujem pekne.